**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί Πολιτικής Αεροπορίας (Τροποποιητικός) Νόμος του 2023»**

**Παρόντες:**

 Μαρίνος Μουσιούττας, πρόεδρος Βαλεντίνος Φακοντής

 Κώστας Κώστα Χρίστος Ορφανίδης

 Φωτεινή Τσιρίδου Χρύσανθος Σαββίδης

 Δημήτρης Δημητρίου Ηλίας Μυριάνθους

 Πρόδρομος Αλαμπρίτης Σταύρος Παπαδούρης

 Γιαννάκης Γαβριήλ

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε από τον κ. Μαρίνο Μουσιούττα εκ μέρους της εν λόγω επιτροπής, σε τρεις συνεδρίες της, που πραγματοποιήθηκαν στις 23 Νοεμβρίου, καθώς και στις 7 και 14 Δεκεμβρίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Πολιτικής Αεροπορίας του Υπουργείου Μεταφορών, Επικοινωνιών και Έργων, καθώς και της Νομικής Υπηρεσίας της Δημοκρατίας.

 Σκοπός του προτεινόμενου νόμου είναι η τροποποίηση του περί Πολιτικής Αεροπορίας Νόμου, ώστε να προβλέπεται ότι μέσω κανονισμών, οι οποίοι θα εκδίδονται δυνάμει του εν λόγω νόμου, θα παραχωρείται η εξουσία στον αρμόδιο υπουργό να εκδίδει διατάγματα για τον καθορισμό της ονομασίας, της τοποθεσίας, του ύψους και των συντεταγμένων των δημόσιων αεροδρομίων και των ραδιοβοηθημάτων της Δημοκρατίας.

 Στο πλαίσιο της συζήτησης της πρότασης νόμου ο πρόεδρος της επιτροπής επισήμανε ότι η ανάγκη προώθησης της πιο πάνω ρύθμισης προέκυψε κατά την εξέταση ενώπιον της επιτροπής των κανονισμών με τίτλο «Οι περί Πολιτικής Αεροπορίας (Ασφαλής και Αποτελεσματική Λειτουργία της Αεροναυτιλίας) Κανονισμοί του 2023», οι οποίοι ρυθμίζουν ζητήματα ασφαλούς και αποτελεσματικής αεροναυτιλίας.

 Ειδικότερα, σημειώνεται ότι στο αρχικό κείμενο των πιο πάνω κανονισμών τα θέματα σε σχέση με τον καθορισμό της ονομασίας, της τοποθεσίας, του ύψους και των συντεταγμένων των δημόσιων αεροδρομίων και των ραδιοβοηθημάτων της Δημοκρατίας προβλέπονταν σε σχετικό παράρτημα των κανονισμών. Στο πλαίσιο όμως της συζήτησής τους ενώπιον της επιτροπής κρίθηκε σκόπιμο λόγω του τεχνικού χαρακτήρα των πιο πάνω θεμάτων αυτά να περιλαμβάνονται σε σχετικό διάταγμα το οποίο θα εκδίδει ο αρμόδιος υπουργός. Ως εκ τούτου, κρίθηκε αναγκαία η ετοιμασία και προώθηση της πιο πάνω πρότασης νόμου, στην οποία προβλέπεται η δυνατότητα έκδοσης διατάγματος για τα πιο πάνω θέματα δυνάμει σχετικής πρόνοιας στους εν λόγω κανονισμούς.

 Όλοι όσοι παρευρέθηκαν ενώπιον της επιτροπής συμφώνησαν με τον σκοπό και τις επιδιώξεις της πρότασης νόμου.

 Με βάση τα πιο πάνω, η Κοινοβουλευτική Επιτροπή Μεταφορών, Επικοινωνιών και Έργων ομόφωνα εισηγείται στη Βουλή την ψήφιση της πρότασης νόμου σε νόμο.

16 Ιανουαρίου 2024

Αρ. Φακ.: 23.02.064.110-2023

GA/ΧΧΡ/ΜΚ